钦定古今图书集成/明伦汇编/氏族典/第192卷 > 《廖用贤尚友录》 > 姚思廉
## 钦定古今图书集成/明伦汇编/氏族典/第192卷 > 《廖用贤尚友录》 > 姚思廉

按《唐书姚思廉传》，“思廉本名简，以字行，陈吏部尚书
察之子。陈亡，察自吴兴迁京兆，遂为万年人。思廉寡
嗜欲，惟一于学。仕陈，会稽王主簿。入隋，为汉王府参
军事，以父丧免。服除，补河间郡司法书佐。初，察在陈
尝修梁、陈二史，未就死，以属思廉，故思廉表父遗言，
有诏听。续迁代王侍读。高祖定京师，授秦王府文学。”
王为皇太子，迁洗马。即位，改著作郎、弘文馆学士。诏
与魏徵共撰《梁、陈书》，思廉推究综括，以卒父业。加通
直散骑常侍。以藩邸恩，凡政事得失，许密以闻，思廉
亦展尽无所讳。拜散骑常侍，丰城县男。卒，赠太常卿，
谥曰康。